Lögregla særði mann skotsári eftir umsátur á Egilsstöðum í gærkvöld. Maðurinn hafði skotið ítrekað af skotvopnum svo sjá má ummerki á nokkrum húsum og hafði einnig skotið í átt að lögreglu.
Umsátri lögreglu um hús á Egilsstöðum í gærkvöld lauk með því að lögregla skaut og særði mann á fimmtugsaldri. Hann hafði skotið ítrekað á hús í nágrenninu og beint vopni sínu að lögreglumönnum.
Íbúar í og við Dalsel á Egilsstöðum heyrðu skothvelli á ellefta tímanum í gærkvöld og um svipað leyti fékk lögregla tilkynningu um mann sem hótaði að beita skotvopni. Karlmaður á fimmtugsaldri hafði farið að heimili annars manns, sem ekki var heima, og hleypt ítrekað af skotvopni í ýmsar áttir. Þegar lögregla kom á staðinn var maðurinn kominn inn í hús og hleypti þaðan af skotum, meðal annars að lögreglu. Hann sinnti í engum fyrirmælum um að losa sig við skotvopnið og gefa sig á vald lögreglu. Samkvæmt tilkynningu lögreglunnar kom maðurinn út um klukkutíma síðar og skaut í átt að lögreglumönnum. Því lauk með því að lögregla skaut manninn.
Maðurinn var færður undir læknishendur og síðan fluttur með flugi á Landspítalann í Reykjavík þar sem hann gekkst undir aðgerð í nótt. Ekki fást upplýsingar um hvort að maðurinn sé í lífshættu.
Embætti héraðssaksóknara fer með rannsókn málsins. Kolbrún Benediktsdóttir varahéraðssaksóknari segir að rannsóknin sé á frumstigi og ekki hægt að tjá sig um efni hennar.
Héraðssaksóknari tók við rannsókn málsins strax í gærkvöldi. Það er gert ráð fyrir því í lögunum að þegar svona atvik eiga sér stað er það þetta embætti sem rannsakar þau.
Hafið þið sent einhvern mannskap austur?
Það fór strax í gærkvöldi já starfsfólk héðan og frá tæknideild Lögreglunnar á höfuðborgarsvæðinu.
Sagði Kolbrún Benediktsdóttir í viðtali við Kristínu Sigurðardóttur.
Ungmenni úr Menntaskólanum á Egilsstöðum voru í skóginum, nærri skotstaðnum, á samkomu vegna upphafs skólaársins og forðuðu sér í ofboði þegar þau heyrðu skothvellina.
Þröstur Jónsson er einn þeirra íbúa sem urðu vitni að atburðinum í gær.
Ég sat hérna frammi í bílskúr og heyrði einhverja smelli aftur og aftur eins og það væru einhverjir krakkar að fíflast á planinu. Ég fór út, sá að það var einhver maður þarna hinum megin og ætlaði að fara að tala við hann. Ég átta mig á því núna að hann var í raun og veru að hlaða riffilinn þegar ég kem út þannig að ég var heppinn að koma út á þeim tímapunkti. Síðan kem ég nokkru seinna inn í hús og sé að gluggarnir eru allir sundurskotnir, þá fyrst átta ég mig á því hvað er að gerast. Þá er lögreglan komin grá fyrir járnum og greinilega einhver mikil aðgerð í gangi.
Lögregla sagði fólki að halda sig inni meðan hún reyndi að afvopna manninn. Þröstur fylgdist með út um eldhúsgluggann.
Svo sé ég að það er kominn lögreglumaður sem beinir byssu að honum og biður hann að fella niður vopnið, sem hann greinilega gerir ekki, því eftir töluverðan tíma ríður skot af og árásarmaðurinn er fallinn.
Afar sjaldgæft er að lögregla beiti skotvopnum. Fyrir átta árum féll maður fyrir hendi lögreglu eftir að hafa skotið úr íbúð í Árbæ í Reykjavík og að lögreglu. Viðmælendur fréttastofu minnast ekki annars atviks um að lögregla hafi skotið og sært einhvern.
Síðar í dag verður fjöldahjálparstöð opnuð í Egilsstaðaskóla. Þangað getur fólk sótt sér stuðning og áfallahjálp milli fjögur og sex. Einnig getur fólk leitað til félagsþjónustunnar og heilsugæslunnar þurfi það aðstoð. Í morgun var rætt við eldri nemendur grunnskólans og framhaldsskólanemendur um viðbrögð við atburðum sem þessum og ágæti þess að ræða við sér aðra ef þeim liði illa.
Lögregla særði mann skotsári eftir umsátur á Egilsstöðum í gærkvöld. Maðurinn hafði hleypt ítrekað af skotvopni svo sjá má ummerki á nokkrum húsum og hafði einnig skotið í átt að lögreglu.